Stanovy občianskeho združenia

**Rodičia a priatelia školy pri ZŠ s MŠ Liptovská Teplá**

# Článok I.

# Úvodné ustanovenie

Názov občianskeho združenia: **Rodičia a priatelia školy pri ZŠ s MŠ Liptovská Teplá** /ďalej len občianske združenie/ Sídlo: Hlinisko 320, 034 83 Liptovská Teplá

# Článok II.

**Postavenie občianskeho združenia**

* Občianske združenie **Rodičia a priatelia školy pri ZŠ s MŠ Liptovská Teplá** je v zmysle zákona č. 83/1990 Zb. o združovaní občanov v znení neskorších predpisov dobrovoľné občianske združenie rodičov alebo iných zákonných zástupcov žiakov školy a priateľov školy.
* Občianske združenie je právnickou osobou, ktorá vystupuje v právnych vzťahoch svojím menom a nesie zodpovednosť, ktorá z týchto vzťahov vyplýva.
* Občianske združenie je neziskové, nepolitické, neštátne a dobrovoľné združenie rodičov a priateľov pri ZŠ s MŠ Liptovská Teplá.
* Občianske združenie je založené na dobu neurčitú.

# Článok III.

**Ciele činnosti občianskeho združenia**

* Spolupráca s vedením školy a jej pedagogickým zborom pri výchove a vzdelávaní žiakov školy v súlade s pedagogickou teóriou, pri ochrane práv detí v zmysle Deklarácie práv dieťaťa, pri ochrane a presadzovaní výchovného záujmu rodičov

/zákonných zástupcov/ detí.

* Spolupracuje s vedením školy pri zabezpečovaní kultúrnych, športových a iných podujatí školy, pri organizovaní domácich a zahraničných stykov školy a pri usmerňovaní vzťahu rodičov ku škole a naopak.
* Spolupracuje s vedením školy pri zabezpečovaní a zlepšovaní materiálnych, priestorových a technických podmienok školy vo vzťahu k zlepšovaniu výchovno-vzdelávacích výsledkov žiakov.
* Zhromažďuje a rieši námety, pripomienky a požiadavky rodičov, týkajúce sa výchovy a vzdelávania žiakov, zabezpečovania tohto procesu a vzťahov, v ktorých sa uskutočňuje.
* Prostredníctvom svojich zástupcov rokuje s riaditeľom/-kou školy, učiteľmi a ostatnými pracovníkmi školy s vedomím spoločnej zodpovednosti za výchovu žiaka a na základe vzájomného partnerského vzťahu.
* Problémy presahujúce kompetencie vedenia školy rieši s orgánmi štátnej správy a samosprávy.
* Utvára Radu rodičov, ktorá rozhoduje vo veciach občianskeho združenia

a zabezpečuje realizáciu poslania a úloh občianskeho združenia. Realizáciu jej rozhodnutí zabezpečuje Výkonný výbor občianskeho združenia a Kontrolná komisia občianskeho združenia.

* Výkonný výbor spolupracuje s vedením školy a jej výchovným poradcom pri riešení výchovných problémov a výchovných problémových situácií.
* Občianske združenie vytvára účelové skupiny rodičov, ktoré pomáhajú pri zabezpečovaní podujatí žiakov školy podľa ich špecifického obsahu a zamerania alebo ich zriaďuje na riešenie osobitných problémov.
* V rámci svojich možností poskytuje škole materiálnu, organizačnú a personálnu pomoc pri práci so žiakmi po schválení na Rade rodičov.

# Článok IV.

**Členovia občianskeho združenia, ich práva a povinnosti**

* Členstvo v občianskom združení je dobrovoľné.
* Členom občianskeho združenia môžu byť rodičia alebo iní zákonní zástupcovia žiakov Základnej školy s materskou školou Liptovská Teplá, Hlinisko 320, 034 83 Liptovská Teplá alebo sympatizanti (priatelia školy), ktorí súhlasia so stanovami a cieľmi občianskeho združenia.
* Občianske združenie je otvoreným združením a nemá obmedzený počet členov.
* Riadnym členom občianskeho združenia sa stáva ten, kto vyplní prihlášku a zaplatí členský príspevok vo výške určenej Radou rodičov.
* Členstvo v občianskom združení vzniká a obnovuje sa v každom novom školskom roku zaplatením členského príspevku v stanovenom termíne.
* Prvými členmi občianskeho združenia sú členovia prípravného výboru, ktorí toto občianskej združenie navrhli na registráciu.

Zánik členstva:

* odchodom žiaka v priebehu školského roka zo školy (platí pre rodičov žiakov);
* ukončením dochádzky žiaka do ZŠ (platí pre rodičov žiakov);
* ak člen nezaplatí členský príspevok v stanovenom termíne;
* vylúčením z dôvodu nečinnosti člena (rozhoduje Výkonný výbor);
* vylúčením, ak člen opätovne a napriek výstrahe porušuje členské povinnosti, alebo z iných dôležitých dôvodov (rozhoduje Výkonný výbor);
* vystúpením – členstvo zaniká dňom doručenia písomného oznámenia člena o vystúpení z občianskeho združenia;
* úmrtím člena – fyzickej osoby, resp. zánikom právnickej osoby;
* zánikom občianskeho združenia.

Proti rozhodnutiu o vylúčení má právo podať člen odvolanie na najvyšší orgán združenia – Radu rodičov.

Členovia občianskeho združenia majú právo:

* podieľať sa na činnosti občianskeho združenia v zmysle týchto stanov;
* voliť a byť volení do orgánov občianskeho združenia;
* predkladať návrhy, podnety a pripomienky na zlepšenie činnosti občianskeho združenia a na úpravu jeho stanov;
* byť informovaní o riešení týchto pripomienok a návrhov, ako aj o zámeroch vedenia školy a orgánov občianskeho združenia týkajúcich sa výchovno-vzdelávacieho procesu;
* byť oboznámení s rozpočtom, účtovnou uzávierkou a činnosťou občianskeho združenia;
* byť informovaní o vzdelávacích výsledkoch svojich detí a ostatných vnútorných otázkach školy (sociálne, výchovné atď.).

Členovia občianskeho združenia sú povinní:

* dodržiavať stanovy občianskeho združenia;
* plniť uznesenia orgánov občianskeho združenia;
* chrániť majetok občianskeho združenia a jeho dobré meno;
* aktívne sa podieľať na činnosti združenia a vykonávať podľa svojich najlepších možností, schopností a zdravotného stavu zverené funkcie;
* oznamovať orgánom občianskeho združenia všetky zmeny, pripomienky a návrhy, ktoré súvisia s porušovaním stanov, uznesení orgánov občianskeho združenia

a nedodržaním všeobecne záväzných právnych predpisov súvisiacich s činnosťou občianskeho združenia;

* zaplatiť členský príspevok na príslušný rok vo výške stanovenej Radou rodičov a to do stanoveného termínu.

# Článok V.

**Štatutárni zástupcovia občianskeho združenia**

Štatutárnymi zástupcami občianskeho združenia sa stáva prípravný výbor po nadobudnutí platnosti stanov občianskeho združenia a to:

Predseda: Ing. Martin Baran

1. podpredseda: Mgr. Miroslav Ondrejka
2. podpredseda: Mgr. Slavka Hosová

Oprávnenie disponovať podpisovým vzorom na bankových účtoch občianskeho združenia a konať v mene občianskeho združenia majú podľa poradia:

Predseda: Ing. Martin Baran

1. podpredseda: Mgr. Miroslav Ondrejka
2. podpredseda: Mgr. Slavka Hosová

Predseda občianskeho združenia je oprávnený (v prípade choroby, neprítomnosti, pracovne vyťaženosti a pod.) vydať splnomocnenie na disponovanie s finančnými prostriedkami na bankových účtoch občianskeho združenia a konať v mene občianskeho združenia, pričom o tomto splnomocnení je povinný informovať Radu rodičov.

# Článok VI.

**Orgány občianskeho združenia**

Orgány občianskeho združenia sú:

1. Rada rodičov
2. Výkonný výbor
3. Štatutárny orgán
4. Kontrolná komisia

Najvyšším orgánom občianskeho združenia je Rada rodičov. Tvoria ju delegovaní

členovia občianskeho združenia. Delegovanie členov občianskeho združenia do Rady rodičov sa vykonáva na prvom zasadnutí členov občianskeho združenia prostredníctvom volieb v jednotlivých triedach. Členovia občianskeho združenia si vo všetkých triedach zvolia svojich triednych zástupcov (triednych dôverníkov), ktorí ich budú zastupovať na Rade rodičov. Prostredníctvom svojich zvolených delegátov uplatňujú členovia svoje práva vyplývajúce im zo stanov. Rada rodičov je uznášaniaschopná, ak sa na jej rokovaní zúčastní nadpolovičná väčšina jej členov. Rozhodnutia Rady rodičov sú prijímané nadpolovičnou väčšinou prítomných členov. Zasadá minimálne trikrát do roka. Zasadnutí Rady rodičov sa zúčastňuje aj riaditeľ/-ka školy alebo ním určený zástupca vedenia školy.

V prípade potreby môže predseda občianskeho združenia na zasadnutie prizvať hostí.

Rada rodičov:

* rozhoduje o založení občianskeho združenia;
* rozhoduje o zániku združenia zlúčením s iným občianskym združením alebo dobrovoľným rozpustením;
* schvaľuje stanovy, ich zmeny a doplnky;
* schvaľuje plán činnosti občianskeho združenia;
* schvaľuje rozpočet a správu o hospodárení občianskeho združenia;
* volí a odvoláva členov Výkonného výboru občianskeho združenia, predsedu a podpredsedov občianskeho združenia a členov Kontrolnej komisie občianskeho združenia;
* schvaľuje členský príspevok na príslušný školský rok;
* schvaľuje prijatie nových členov.

Výkonný výbor ( v počte 5 členov) volia členovia na svojom prvom zasadnutí na začiatku každého školského roka. Výkonný výbor tvorí štatutárny orgán občianskeho združenia a ďalší dvaja členovia:

* Predseda: Ing. Martin Baran
* 1. podpredseda: Mgr. Miroslav Ondrejka
* 2. podpredseda: Mgr. Slavka Hosová
* Člen: Lucia Ferjancová
* Člen: Ing. Jana Slušňáková

Výkonný výbor:

* riadi a zabezpečuje činnosť občianskeho združenia v období medzi zasadnutiami Rady rodičov;
* podáva Rade rodičov správu o činnosti občianskeho združenia, správu o hospodárení, o činnosti prípadných komisií;
* predkladá Rade rodičov návrh rozpočtu organizácie a uskutočňuje jeho ustanovenia po jeho schválení;
* zabezpečuje spoluprácu občianskeho združenia s vedením školy;
* informuje riaditeľa/-ku školy o pripomienkach a návrhoch rodičov z jednotlivých tried a zasadnutí Rady rodičov a usiluje sa o ich riešenie;
* po dohode s vedením školy zvoláva zasadnutia Rady rodičov a pripravuje materiály k zasadnutiu;
* zabezpečuje ustanovenie účelových skupín rodičov na organizáciu kultúrnych, športových a iných podujatí a akcií členov občianskeho združenia a žiakov školy.

Štatutárny orgán občianskeho združenia – predseda a dvaja podpredsedovia občianskeho združenia sú volení Radou rodičov na prvom riadnom zasadnutí na začiatku každého školského roka.

Kontrolná komisia je kontrolným orgánom občianskeho združenia. Tvoria ju traja členovia – predseda kontrolnej komisie a dvaja jej členovia, volení na prvom zasadnutí Rady rodičov v danom školskom roku. Členstvo v Kontrolnej komisii je nezastupiteľné s členstvom v iných orgánoch združenia. Kontrolná komisia:

* kontroluje hospodárenie občianskeho združenia ,dodržiavanie stanov a rozhodnutí orgánov občianskeho združenia, upozorňuje na nedostatky a navrhuje opatrenia na ich odstránenie;
* dbá na súlad medzi rozhodnutiami orgánov združenia, stanovami a všeobecne záväznými predpismi;
* posudzuje činnosť občianskeho združenia, návrh rozpočtu, správu

o hospodárení občianskeho združenia vypracovanú Výkonným výborom predtým, ako ju prijme Rada rodičov.

# Článok VII.

# Hospodárenie občianskeho združenia

Občianske združenie hospodári s finančnými prostriedkami podľa schváleného rozpočtu a v súlade s všeobecne záväznými predpismi.

Ak občianske združenie vlastní hnuteľný/nehnuteľný majetok, jeho ochrana, evidencia

a hospodárenie s ním sa vykonáva v súlade so všeobecne záväznými predpismi a podlieha kontrole Kontrolnej komisie.

Zdrojmi majetku občianskeho združenia sú:

* členské príspevky;
* dary od fyzických a právnických osôb vrátane sponzorstva;
* 2%, resp. 3% z daní;
* dotácie a granty od právnických osôb;
* výnosy z majetku a vlastnej činnosti - akcií, ktoré usporiada o. z.;
* iné príjmy dosiahnuté v súlade so stanovami a všeobecne záväznými predpismi.

O výške a termíne úhrady členského príspevku rozhoduje Rada rodičov na svojom prvom zasadaní v novom školskom roku.

Dobrovoľné účelové príspevky a dary sú také materiálne alebo finančné prostriedky, ktoré darca venuje s udaním účelu daru.

Finančné prostriedky sa ukladajú na účet v peňažnom ústave. Podpisové právo na

disponovanie s týmito finančnými prostriedkami má predseda a podpredsedovia občianskeho združenia alebo predsedom splnomocnená osoba. Majetok získaný z týchto zdrojov môže byť použitý len na podporu a dosiahnutie cieľa občianskeho združenia, jeho chod, prípadne na iné aktivity v súlade so stanovami.

Výdavky občianskeho združenia musia byť spojené s činnosťou občianskeho združenia a v súlade s činnosťou v zmysle čl. III týchto stanov. V záujme vytvárania vlastných zdrojov môže združenie vykonávať v doplnkovom rozsahu vo vzťahu k záujmovej činnosti podnikateľskú činnosť, súvisiacu so zabezpečovaním cieľov a poslania občianskeho združenia, a v súlade so všeobecne záväznými predpismi a stanovami.

# Článok VIII.

**Zánik občianskeho združenia**

Občianske združenie zaniká:

* zlúčením s iným občianskym združením;
* dobrovoľným rozpustením.

O zániku občianskeho združenia rozhoduje Rada rodičov a to nadpolovičnou väčšinou prítomných

členov, pričom súčasne rozhodne aj o prechode práv a povinností k majetku združenia.

V prípade dobrovoľného rozpustenia Rada rodičov ustanoví likvidátora - likvidačnú komisiu zloženú zo skupiny rodičov – minimálne troch členov občianskeho združenia.

Likvidačná komisia vykoná zúčtovanie majetku, sústredí finančné prostriedky, vyrovná

všetky záväzky a dlhy, zabezpečí odpredaj majetku alebo ho odovzdá škole na výchovnovzdelávacie účely.

V prípade zlúčenia s iným občianskym združením prechádza protokolárnym zápisom všetok majetok, finančné prostriedky a doklady na občianske združenie, s ktorým sa pôvodné občianske združenie zlúčilo.

Likvidátor oznámi zánik a likvidáciu združenia do 15 dní Ministerstvu vnútra Slovenskej republiky. Pri likvidácii občianskeho združenia sa primerane postupuje podľa §70 – 75 Obchodného zákonníka.

# Článok IX.

# Záverečné ustanovenie

Stanovy vypracoval a schválil prípravný výbor občianskeho združenia.

Stanovy občianskeho združenia nadobúdajú platnosť a účinnosť dňom registrácie na Ministerstve vnútra Slovenskej republiky.

Občianske združenia vzniká dňom registrácie na Ministerstve vnútra Slovenskej republiky.

V Liptovskej Teplej, 26.11.2019

Ing. Martin Baran Mgr. Miroslav Ondrejka Mgr. Slavka Hosová